Aquest Decret té per objecte donar compliment a la disposició final segona de la Llei 7/2007, de 17 de juliol, de l'Agència Tributària de Catalunya, i més específicament a la disposició addicional primera, en relació amb la quarta i cinquena, atesa l'especialitat en matèria de recursos humans de l'ens.
El Decret s'estructura en quatre capítols, una disposició addicional i una disposició final.
El capítol primer concreta el règim jurídic del personal al servei de l'Agència Tributària de Catalunya, tant laboral com funcionari.
Així mateix, fa referència a la relació de llocs de treball de l'ens i a determinades particularitats del personal adscrit.
El capítol segon regula l'oferta pública d'ocupació i els processos de selecció en l'àmbit de l'Agència d'acord amb els principis generals d'igualtat, mèrit, capacitat, publicitat i no discriminació que han de presidir aquests processos i determina que l'accés als cossos i escales d'adscripció exclusiva a l'Agència es fa pels sistemes d'oposició o concurs oposició, sens perjudici de la normativa d'aplicació al personal laboral.
El capítol tercer determina els òrgans competents per convocar i resoldre els processos de provisió dels diferents llocs de treball de l'Agència.
El capítol quart s'ocupa del pla anual de formació, com a eina bàsica d'eficàcia per al personal adscrit a l'Agència Tributària de Catalunya.
Per últim, l'articulat preveu una remissió genèrica, amb caràcter supletori, a la normativa de funció pública aplicable a l'Administració de la Generalitat de Catalunya.
Per això, un cop satisfet el tràmit de negociació sindical, d'acord amb el dictamen de la Comissió Jurídica Assessora, a proposta del conseller d'Economia i Finances, i d'acord amb el Govern,
Classes de personal i règim jurídic aplicable
1.1 L'Agència Tributària de Catalunya compta amb personal funcionari i laboral per a l'exercici de les seves funcions.
Com a norma general, el personal de l'Agència té vinculació de naturalesa funcionarial.
1.2 El personal laboral de l'Agència desenvolupa funcions emmarcades en els àmbits de les tecnologies de la informació i dels serveis generals.
1.3 En tot cas, es reserven a personal funcionari els llocs de treball de l'Agència que comporten l'exercici de potestats públiques.
1.4 El personal funcionari de l'Agència es regeix per les normes de funció pública de l'Administració de la Generalitat, sens perjudici de les especialitats establertes a la Llei 7/2007, de 17 de juliol, de l'Agència Tributària de Catalunya, i amb respecte al principi de no discriminació per raó de gènere.
1.5 El personal laboral de l'Agència es regeix per la normativa laboral i el conveni col·lectiu d'aplicació i, en el que li sigui aplicable, per l'Estatut bàsic de l'empleat públic, aprovat per la Llei 7/2007, de 12 d'abril.
2.1 L'Agència Tributària de Catalunya compta amb una relació de llocs de treball, l'aprovació de la qual correspon, amb l'informe previ pel departament competent en matèria de funció pública, a la persona titular de la presidència de l'Agència, a proposta del director o directora.
2.2 La relació de llocs de treball de l'Agència, que és pública, inclou:
a) Els llocs de treball de personal funcionari adscrits en exclusiva als cossos i escales creats per les disposicions addicionals quarta i cinquena de la Llei 7/2007, de 17 de juliol, de l'Agència Tributària de Catalunya.
b) Els llocs de treball de personal funcionari que no siguin adscrits en exclusiva als cossos o escales als quals fan referència les disposicions addicionals quarta i cinquena de la Llei 7/2007, de 17 de juliol, de l'Agència Tributària de Catalunya.
La creació, modificació i supressió d'aquests llocs requereix informe de la Comissió Tècnica de la Funció Pública.
c) Els llocs de treball a desenvolupar per personal laboral de l'Agència.
Especificitats del personal de l'Agència
3.1 Al personal al servei de l'Agència li és d'aplicació el règim general d'incompatibilitats aplicable en l'àmbit de la Generalitat de Catalunya, sens perjudici del què disposen l'apartat 11 de la disposició addicional quarta i l'apartat 12 de la disposició addicional cinquena de la Llei 7/2007, de 17 de juliol, de l'Agència Tributària de Catalunya.
3.2 L'establiment del règim de prestació dels serveis i les condicions de treball del personal de l'Agència correspon a la persona titular de la presidència, a proposta del director o directora, en el marc de la normativa d'aplicació, amb la deliberació prèvia de la Junta de Govern.
3.3 D'acord amb la política pròpia de l'Agència Tributària de Catalunya en matèria de recursos humans, la persona titular de la presidència pot proposar al Govern per a la seva aprovació, si escau, les quanties màximes i els criteris d'aplicació de les retribucions derivades del grau d'acompliment d'objectius, prèvia deliberació de la Junta de Govern i d'acord amb els criteris fixats en el contracte programa.
3.4 El Govern pot aprovar, prèvia proposta del conseller o consellera d'Economia i Finances, complements específics propis per a les places contingudes a la relació de llocs de treball de l'Agència Tributària de Catalunya.
Dels processos de selecció en l'àmbit de l'Agència
4.1 Correspon al Govern aprovar l'oferta d'ocupació pública, a proposta de la persona titular de la presidència de l'Agència Tributària de Catalunya, previ informe del departament competent en matèria de funció pública.
4.2 L'aprovació de la proposta de l'oferta anual d'ocupació pública ha de tenir en compte, a més de la normativa aplicable, els criteris fixats en el contracte programa sobre política de recursos humans.
4.3 La proposta d'oferta d'ocupació pública de l'Agència Tributària de Catalunya inclou les places tant dels cossos i escales creats per la Llei 7/2007, de 17 de juliol, com de la resta de cossos de l'Administració de la Generalitat i ha de garantir la promoció i la reserva de places previstes en la normativa aplicable.
5.1 L'accés als cossos i escales d'adscripció exclusiva a l'Agència Tributària de Catalunya es duu a terme mitjançant els sistemes selectius d'oposició, per al torn lliure, i concurs-oposició, per al torn de promoció interna.
La convocatòria i resolució dels processos selectius per a l'accés als cossos i escales d'adscripció exclusiva a l'Agència Tributària de Catalunya correspon a la persona titular de la presidència, la qual compta amb el suport del departament competent en matèria de funció pública.
5.2 El personal laboral se seleccionarà d'acord amb el que disposa la normativa d'aplicació.
6.1 La selecció per oposició dels cossos d'adscripció exclusiva a l'Agència Tributària de Catalunya consisteix en la superació de les proves de caràcter eliminatori teòriques i pràctiques establertes en les convocatòries que, a aquest efecte, aprova la persona titular de la presidència de l'Agència, així com dels cursos selectius de formació establerts a la convocatòria.
6.2 D'acord amb el que es preveu en les disposicions addicionals quarta i cinquena de la Llei 7/2007, de 17 de juliol, correspon a la persona titular de la presidència de l'Agència aprovar:
a) El programa en què s'han de basar les proves teòriques i pràctiques de l'oposició, com a mínim amb sis mesos d'antelació a la data de la convocatòria.
b) El contingut, durada i sistema de puntuació de les proves, les quals, en el cas de les de caràcter teòric poden ser orals o escrites.
Respecte del darrer cas, poden ser objecte de lectura davant el Tribunal, el qual pot efectuar les preguntes que consideri adients.
Quant als exercicis de caràcter pràctic, poden consistir en la resolució de supòsits de comptabilitat i matemàtica financera i de procediments tributaris.
d) El contingut i la durada dels cursos selectius de formació, així com els criteris de valoració.
Els cursos selectius poden incloure la realització de tasques pràctiques en desenvolupament de les funcions pròpies del cos o escala en qüestió.
Procés selectiu per concurs oposició
7.1 En els processos selectius per concurs oposició, mitjançant la fase de concurs es valoren determinades condicions de formació, mèrits o nivell d'experiència adients a la tasca a exercir, amb posterioritat a la superació de la fase d'oposició.
7.2 La puntuació que s'atorgui per la valoració dels mèrits de les persones aspirants en la fase de concurs no pot significar més de la tercera part de la puntuació total del conjunt del concurs oposició.
Per superar el procés selectiu de concurs oposició és necessari obtenir la puntuació mínima exigida a la fase d'oposició.
Contingut general de les proves
8.1 Els programes dels processos selectius per accedir a les escales del Cos Superior d'Inspecció i Tècnica Tributària de la Generalitat de Catalunya es referiran preferentment a matèries pròpies de dret civil, dret mercantil, economia general, economia de l'empresa, comptabilitat, matemàtica financera, dret constitucional i estatutari, dret administratiu, hisenda pública, sistema financer, dret financer i dret tributari.
8.2 Els programes dels processos selectius per accedir a les escales del Cos Tècnic de Valoració Tributària de la Generalitat de Catalunya inclouran principalment com a matèries comunes dret civil, dret constitucional i estatutari, dret administratiu, hisenda pública, dret tributari, metodologies i marc legal de les valoracions i sistemes d'informació geogràfica.
Pel que fa a l'escala de valoració urbana, constaran com a matèries específiques bàsiques l'urbanisme, economia i organització de l'activitat de promoció immobiliària i la valoració d'immobles urbans.
Quant a l'escala de valoració rústica, hi figuraran preferentment la política comunitària, economia i organització de l'activitat de producció agrària i la valoració d'immobles rústics.
9.1 Correspon a la persona titular de la presidència de l'Agència Tributària de Catalunya la convocatòria i resolució dels processos de provisió dels llocs als que fa referència l'article 7.2.e) de la Llei 7/2007, de 17 de juliol, de l'Agència Tributària de Catalunya.
9.2 Correspon al director o directora de l'Agència Tributària de Catalunya la convocatòria i resolució dels processos de provisió dels llocs de treball singulars i de comandament de l'Agència, la convocatòria i resolució dels quals no correspongui a la persona titular de la presidència, previ informe del departament competent en matèria de funció pública.
9.3 Correspon al director o directora de l'Agència Tributària de Catalunya la convocatòria i resolució dels concursos generals per a la provisió dels llocs de treball base dels cossos i escales d'adscripció exclusiva a l'Agència, previ informe del departament competent en matèria de funció pública.
9.4 Per a la resta de llocs de treball base, s'aplica la normativa vigent en matèria de provisió de llocs de treball de la Generalitat de Catalunya.
10.1 Correspon al Comitè Executiu de l'Agència Tributària de Catalunya l'aprovació del Pla anual de formació del seu personal adscrit.
10.2 El Pla anual de formació tindrà en compte les necessitats específiques del personal adscrit a l'Agència Tributària de Catalunya, i en el seu disseny i execució es podrà sol·licitar la col·laboració de l'Escola d'Administració Pública de Catalunya o del Departament d'Economia i Finances.
10.3 A fi de dur a terme amb la màxima eficàcia el Pla anual de formació, l'Agència Tributària de Catalunya pot signar convenis de col·laboració amb entitats públiques o privades.
10.4 El pla anual de formació tindrà en compte les activitats formatives organitzades en matèria de polítiques transversals de la Generalitat.
Quant als aspectes regulats per aquest Decret, és aplicable amb caràcter supletori la normativa sobre funció pública de l'Administració de la Generalitat de Catalunya.
Quan s'hagin dut a terme els estudis i anàlisis necessaris, les previsions a què fa referència l'article 3.4 s'aplicaran als llocs de treball susceptibles de ser ocupats per personal funcionari que no siguin reservats en exclusiva als cossos o escales d'adscripció exclusiva a l'Agència.
Aquest Decret entrarà en vigor l'endemà de la data de publicació al Diari Oficial de la Generalitat de Catalunya.